Frelsens Hær delte jakker ud til udsatte, som på den måde bedre kan holde varmen her i vinterkulden.

Mange mennesker glæder sig til julen, men der er også nogle, som frygter den kolde tid. Det forsøgte Frelsens Hær i Aalborg i dag at imødekomme, da der var uddeling af brugte jakker og frakker fra organisationens lokaler i Skipper Clements Gade til de sårbare og udsatte. Jakkerne kommer fra kampagnen “Share the Warmth” som er et samarbejde mellem Frelsens Hærs Genbrug og VERO MODA, som har samlet jakker ind i hele Europa. Alle de mange indsamlede frakker i Europa, hvoraf der i Danmark blev samlet cirka 2000  ind er nu blevet samlet og sorteret af Frelsens Hærs Genbrug og uddeles til udsatte, som Frelsens Hær arbejder med via sociale aktiviteter lokalt i Danmark. - For folk i nød har en varm frakke stor værdi, både fordi det opfylder et rent praktisk behov, men også fordi en doneret frakke efterlader et varmt indtryk af omtanke og venlighed fra giveren. Det er det, vi kalder medmenneskelighed og det betyder lige så meget som en varm vinterfrakke, siger Jette Skov, CSR og Marketingschef, Frelsens Hær.